## Pravilnika o službenim iskaznicama i značkama poštanskog inspektora i poštanskog nadzornika i o očevidnicima poštanskog inspektora i poštanskog nadzornika

### NN 131/2009 (31.10.2009.), Pravilnika o službenim iskaznicama i značkama poštanskog inspektora i poštanskog nadzornika i o očevidnicima poštanskog inspektora i poštanskog nadzornika

131 31.10.2009 Pravilnika o službenim iskaznicama i značkama poštanskog inspektora i poštanskog nadzornika i o očevidnicima poštanskog inspektora i poštanskog nadzornika

MINISTARSTVO MORA, PROMETA  I INFRASTRUKTURE

3214

Na temelju članka 49. stavka 6. i 8. i članka 51. stavka 7. i 9. Zakona o poštanskim uslugama (»Narodne novine«, broj 88/09.) ministar mora, prometa i infrastrukture donosi

PRAVILNIK

O SLUŽBENIM ISKAZNICAMA I ZNAČKAMA POŠTANSKOG INSPEKTORA I POŠTANSKOG NADZORNIKA I O OČEVIDNICIMA POŠTANSKOG INSPEKTORA I POŠTANSKOG NADZORNIKA

Sadržaj Pravilnika

Članak 1.

Ovim se Pravilnikom propisuju oblik i sadržaj obrasca službene iskaznice i značke poštanskog inspektora, oblik i sadržaj obrasca službene iskaznice i značke poštanskog nadzornika, način izdavanja, uporabe i vođenja upisnika o izdanim službenim iskaznicama i značkama poštanskog inspektora i poštanskog nadzornika, sadržaj i način vođenja očevidnika o izvršenim inspekcijskim pregledima koji vodi poštanski inspektor u provođenju poslova inspekcijskog nadzora, te sadržaj i način vođenja očevidnika o izvršenim stručnim pregledima koji vodi poštanski nadzornik u provođenju poslova stručnog nadzora, u okviru ovlasti utvrđenih Zakonom o poštanskim uslugama i drugim propisima.

Oblik i sadržaj obrasca službene iskaznice i značke poštanskog inspektora

Članak 2.

(1) Službena iskaznica poštanskog inspektora otiskana je na punijem papiru bijele boje, pravokutnog oblika veličine 90×60 mm, koji se nalazi u prozirnom uvezu od plastične mase.

(2) Službena iskaznica iz stavka 1. ovoga članka sadrži:

a) na prednjoj strani:

1. grb Republike Hrvatske u boji,

2. natpis: »REPUBLIKA HRVATSKA«,

3. natpis: »Ministarstvo mora, prometa i infrastrukture«,

4. naziv: »ISKAZNICA POŠTANSKOG INSPEKTORA«,

5. broj iskaznice,

6. mjesto za sliku nositelja iskaznice, veličine 28×32 mm,

7. ime i prezime nositelja iskaznice;

b) na poleđini:

8. opis ovlasti nositelja iskaznice,

9. mjesto i nadnevak izdavanja iskaznice,

10. mjesto za vlastoručni potpis nositelja iskaznice,

11. mjesto za pečat i potpis ministra nadležnog za poštanske usluge.

(3) Obrazac službene iskaznice iz stavka 1. ovoga članka propisan je u Dodatku 1.a koji je tiskan uz ovaj Pravilnik i čini njegov sastavni dio.

(4) Službena značka poštanskog inspektora okruglog je oblika, promjera 60 mm, a izrađena je od kovine, s mjedenom ili kromiranom podlogom. Na vanjskom rubu izveden je hrvatski pleter u mjedenom reljefu zlatne boje, na kojem su istaknuta slova »RH« (Republika Hrvatska), veličine 6 mm. U središtu službene značke na zrakasto srebrnastom okruglom polju nalazi se grb Republike Hrvatske izveden u crvenom i bijelom emajlu, visine 20 mm. U gornjem dijelu kružnoga poniklanog prstena, između hrvatskoga pletera i središnjega polja, plavim emajlom ispisane su riječi: »POŠTANSKI INSPEKTOR«. Donjim dijelom službene značke proteže se poniklana lenta koja djelomično pokriva hrvatski pleter i na kojoj je plavim emajlom upisan troznamenkasti serijski broj službene značke. Službena značka izrađena je u niskom reljefu, tako da su hrvatski pleter i grb Republike Hrvatske izbočeni, dok se serijski broj službene značke utiskuje. Na stražnjoj strani službene značke nalazi se lisnata opruga od perne bronce. Službena značka pričvršćuje se na stražnjoj strani na kožni povez uz pomoć navoja s maticom ili na drugi prikladan način.

(5) Obrazac službene značke iz stavka 4. ovoga članka propisan je u Dodatku 1.b koji je tiskan uz ovaj Pravilnik i čini njegov sastavni dio.

Članak 3.

(1) Poštanski inspektor nosi službenu iskaznicu i značku iz članka 2. ovoga Pravilnika, kojima dokazuje svoje službeno svojstvo, identitet i ovlasti u obavljanju poslova inspekcijskog nadzora, u kožnom povezu.

(2) Kožni povez iz stavka 1. ovoga članka crne je boje i trostrukoga pregiba, a veličina svakoga pregiba je 80×120 mm. U prednjem pregibu kožnoga poveza, s unutarnje strane, smještena je službena iskaznica, a na unutarnjem pregibu kožnoga poveza, u donjem dijelu, smještena je službena značka.

(3) Na prednjoj strani kožnoga poveza iz stavka 1. ovoga članka zlatnom je bojom utisnut grb Republike Hrvatske, ispod kojega su utisnute riječi: »REPUBLIKA HRVATSKA – POŠTANSKI INSPEKTOR«.

Izdavanje i uporaba službene iskaznice i značke poštanskog inspektora

Članak 4.

(1) Službenu iskaznicu i značku poštanskog inspektora s pripadajućim kožnim povezom izdaje ministarstvo nadležno za poštanske usluge.

(2) Službenu iskaznicu poštanskog inspektora potpisuje ministar nadležan za poštanske usluge.

Članak 5.

(1) Službena iskaznica i značka poštanskog inspektora smije se upotrebljavati samo u svrhu obavljanja poslova inspekcijskog nadzora u okviru ovlasti utvrđenih Zakonom o poštanskim uslugama i drugim propisima, a svaka zlouporaba službene iskaznice i značke povlači odgovornost u skladu s posebnim propisima.

(2) Službenu iskaznicu i značku poštanskog inspektora zabranjeno je davati na uporabu drugim osobama.

Oblik i sadržaj obrasca službene iskaznice i značke poštanskog nadzornika

Članak 6.

(1) Službena iskaznica poštanskog nadzornika otiskana je na punijem papiru bijele boje, pravokutnog oblika veličine 90×60 mm, koji se nalazi u prozirnom uvezu od plastične mase.

(2) Službena iskaznica iz stavka 1. ovoga članka sadrži:

a) na prednjoj strani:

1. grb Republike Hrvatske u boji,

2. natpis: »REPUBLIKA HRVATSKA«,

3. natpis: »Hrvatska agencija za poštu i elektroničke komunikacije«,

4. naziv: »ISKAZNICA POŠTANSKOG NADZORNIKA«,

5. broj iskaznice,

6. mjesto za sliku nositelja iskaznice, veličine 28×32 mm,

7. ime i prezime nositelja iskaznice;

b) na poleđini:

8. opis ovlasti nositelja iskaznice,

9. mjesto i nadnevak izdavanja iskaznice,

10. mjesto za vlastoručni potpis nositelja iskaznice,

11. mjesto za pečat i potpis predsjednika Vijeća Hrvatske agencije za poštu i elektroničke komunikacije.

(3) Obrazac službene iskaznice iz stavka 1. ovoga članka propisan je u Dodatku 2.a koji je tiskan uz ovaj Pravilnik i čini njegov sastavni dio.

(4) Službena značka poštanskog nadzornika okruglog je oblika, promjera 60 mm, a izrađena je od kovine, s mjedenom ili kromiranom podlogom. Na vanjskom rubu izveden je hrvatski pleter u mjedenom reljefu zlatne boje, na kojem su istaknuta slova »RH« (Republika Hrvatska), veličine 6 mm. U središtu službene značke na zrakasto srebrnastom okruglom polju nalazi se grb Republike Hrvatske izveden u crvenom i bijelom emajlu, visine 20 mm. U gornjem dijelu kružnoga poniklanog prstena, između hrvatskoga pletera i središnjega polja, plavim emajlom ispisane su riječi: »POŠTANSKI NADZORNIK«. Donjim dijelom službene značke proteže se poniklana lenta koja djelomično pokriva hrvatski pleter i na kojoj je plavim emajlom upisan troznamenkasti serijski broj službene značke. Službena značka izrađena je u niskom reljefu, tako da su hrvatski pleter i grb Republike Hrvatske izbočeni, dok se serijski broj službene značke utiskuje. Na stražnjoj strani službene značke nalazi se lisnata opruga od perne bronce. Službena značka pričvršćuje se na stražnjoj strani na kožni povez uz pomoć navoja s maticom ili na drugi prikladan način.

(5) Obrazac službene značke iz stavka 4. ovoga članka propisan je u Dodatku 2.b koji je tiskan uz ovaj Pravilnik i čini njegov sastavni dio.

Članak 7.

(1) Poštanski nadzornik nosi službenu iskaznicu i značku iz članka 6. ovoga Pravilnika, kojima dokazuje svoje službeno svojstvo, identitet i ovlasti u obavljanju poslova stručnog nadzora, u kožnom povezu.

(2) Kožni povez iz stavka 1. ovoga članka tamnoplave je boje i trostrukoga pregiba, a veličina svakoga pregiba je 80×120 mm. U prednjem pregibu kožnoga poveza, s unutarnje strane, smještena je službena iskaznica, a na unutarnjem pregibu kožnoga poveza, u donjem dijelu, smještena je službena značka.

(3) Na prednjoj strani kožnoga poveza iz stavka 1. ovoga članka zlatnom je bojom utisnut grb Republike Hrvatske, ispod kojeg su utisnute riječi: »REPUBLIKA HRVATSKA – POŠTANSKI NADZORNIK«.

Izdavanje i uporaba službene iskaznice i značke poštanskog nadzornika

Članak 8.

(1) Službenu iskaznicu i značku poštanskog nadzornika s pripadajućim kožnim povezom izdaje Hrvatska agencija za poštu i elektroničke komunikacije (u daljnjem tekstu: Agencija).

(2) Službenu iskaznicu poštanskog nadzornika potpisuje predsjednik Vijeća Agencije.

Članak 9.

(1) Službena iskaznica i značka poštanskog nadzornika smije se upotrebljavati samo u svrhu obavljanja poslova stručnog nadzora u okviru ovlasti utvrđenih Zakonom o poštanskim uslugama i drugim propisima, a svaka zlouporaba službene iskaznice i značke povlači odgovornost u skladu s posebnim propisima.

(2) Službenu iskaznicu i značku poštanskog nadzornika zabranjeno je davati na uporabu drugim osobama.

Vraćanje službenih iskaznica i značaka

Članak 10.

(1) Poštanski inspektor kojemu prestane državna služba u ministarstvu nadležnom za poštanske usluge, ili koji je raspoređen na drugo radno mjesto, obvezan je s danom prestanka državne službe, navedenim u rješenju o prestanku državne službe, odnosno s danom raspoređivanja na drugo radno mjesto, navedenim u rješenju o rasporedu na drugo radno mjesto, službenu iskaznicu i značku predati nadređenom službeniku.

(2) Poštanski nadzornik kojemu prestane radni odnos u Agenciji, ili koji je raspoređen na drugo radno mjesto, obvezan je s danom prestanka radnog odnosa, navedenim u rješenju o prestanku radnog odnosa, odnosno s danom raspoređivanja na drugo radno mjesto, navedenim u rješenju o rasporedu na drugo radno mjesto, službenu iskaznicu i značku predati ravnatelju Agencije.

(3) Vraćene službene iskaznice i značke iz stavka 1. i 2. ovoga članka poništavaju se i pohranjuju u ministarstvu nadležnom za poštanske usluge, odnosno u Agenciji.

Privremeno oduzimanje službenih iskaznica i značaka

Članak 11.

Poštanskom inspektoru i poštanskom nadzorniku privremeno će se oduzeti službena iskaznica i značka ako je protiv njega pokrenuta istraga ili je podignuta optužnica bez pokretanja istrage, i to do okončanja postupka.

Gubitak ili nestanak službenih iskaznica i značaka

Članak 12.

(1) Poštanski inspektor koji izgubi službenu iskaznicu ili značku, ili na drugi način ostane bez službene iskaznice ili značke, mora o tome bez odgode izvijestiti nadređenog službenika.

(2) Poštanski nadzornik koji izgubi službenu iskaznicu ili značku, ili na drugi način ostane bez službene iskaznice ili značke, mora o tome bez odgode izvijestiti ravnatelja Agencije.

(3) Poštanskom inspektoru i poštanskom nadzorniku iz stavka 1. i 2. ovoga članka izdat će se nova službena iskaznica i/ili značka, nakon što je izgubljena ili na drugi način nestala službena iskaznica i/ili značka oglašena nevažećom u »Narodnim novinama«.

Vođenje upisnika izdanih i vraćenih službenih iskaznica i značaka

Članak 13.

(1) Ministarstvo nadležno za poštanske usluge vodi upisnik izdanih i vraćenih službenih iskaznica i značaka poštanskih inspektora, koji sadrži upisni broj, ime i prezime nositelja iskaznice, naziv radnog mjesta nositelja iskaznice, broj iskaznice i značke, nadnevak izdavanja iskaznice i značke, potpis nositelja iskaznice, nadnevak vraćanja iskaznice i značke te prostor za upis napomena.

(2) Agencija vodi upisnik izdanih i vraćenih službenih iskaznica i značaka poštanskih nadzornika, koji sadrži upisni broj, ime i prezime nositelja iskaznice, naziv radnog mjesta nositelja iskaznice, broj iskaznice i značke, nadnevak izdavanja iskaznice i značke, potpis nositelja iskaznice, nadnevak vraćanja iskaznice i značke te prostor za upis napomena.

(3) Podatke iz upisnika iz stavka 2. ovoga članka Agencija redovito, a najmanje jedanput godišnje dostavlja ministarstvu nadležnom za poštanske usluge.

Očevidnik o izvršenim inspekcijskim pregledima

Članak 14.

Poštanski inspektor obvezan je voditi očevidnik o izvršenim inspekcijskim pregledima (u daljnjem tekstu: očevidnik o inspekcijskim pregledima) u provođenju poslova inspekcijskog nadzora, u okviru ovlasti utvrđenih Zakonom o poštanskim uslugama i drugim propisima.

Članak 15.

(1) Očevidnik o inspekcijskim pregledima vodi se u obliku uredske knjige veličine formata A4, prema obrascu propisanom u Dodatku 3. koji je tiskan uz ovaj Pravilnik i čini njegov sastavni dio.

(2) Na naslovnoj stranici očevidnika o inspekcijskim pregledima otiskan je grb Republike Hrvatske, ispod kojeg je otiskan naslov: »REPUBLIKA HRVATSKA / MINISTARSTVO MORA, PROMETA I INFRASTRUKTURE / Očevidnik o izvršenim inspekcijskim pregledima poštanskog inspektora / za razdoblje \_\_\_\_\_\_\_\_\_\_\_\_\_ / Poštanski inspektor \_\_\_\_\_\_\_\_\_\_\_\_\_\_\_\_\_\_\_\_«.

(3) Ostale stranice očevidnika o inspekcijskim pregledima u zaglavlju sadrže naslov: »MINISTARSTVO MORA, PROMETA I INFRASTRUKTURE / Očevidnik o izvršenim inspekcijskim pregledima poštanskog inspektora / za razdoblje \_\_\_\_\_\_\_\_\_\_\_\_«, ispod kojega se upisuje ime i prezime poštanskog inspektora, prema obrascu propisanom u Dodatku 3. Sve stranice očevidnika moraju biti označene rednim brojevima.

(4) U tablični dio očevidnika o inspekcijskim pregledima upisuju se sljedeći podaci:

1. redni broj,

2. klasifikacijska oznaka i urudžbeni broj,

3. naziv i sjedište, odnosno ime i prezime i adresa nadzirane osobe,

4. nadnevak inspekcijskog nadzora,

5. predmet inspekcijskog pregleda,

6. rješenje poštanskog inspektora,

7. kontrola izvršenja rješenja,

8. upravna mjera,

9. upravni spor,

10. prekršajni nalog, prijedlog za podnošenje optužnog prijedloga i/ili prijava nadležnom državnom tijelu,

11. sudjelovanje poštanskog nadzornika i druge napomene.

(5) Podaci iz stavka 4. ovoga članka temelje se na podacima iz zapisnika o izvršenom inspekcijskom pregledu, utvrđenom činjeničnom stanju i poduzetim ili naređenim mjerama i radnjama.

(6) Očevidnik o inspekcijskim pregledima vodi se posebno za svaku kalendarsku godinu, s točnim podacima koji moraju biti uredno upisani neizbrisivim otiskom, na način da u svakom trenutku daju potpuni uvid u broj i predmet izvršenih inspekcijskih pregleda te u poduzete ili naređene mjere i radnje poštanskog inspektora.

(7) Očevidnik o inspekcijskim pregledima mora se zaštititi od neovlaštenog pristupa, gubitka, uništenja ili oštećenja.

Očevidnik o izvršenim stručnim pregledima

Članak 16.

Poštanski nadzornik obvezan je voditi očevidnik o izvršenim stručnim pregledima (u daljnjem tekstu: očevidnik o stručnim pregledima) u provođenju poslova stručnog nadzora, u okviru ovlasti utvrđenih Zakonom o poštanskim uslugama i drugim propisima.

Članak 17.

(1) Očevidnik o stručnim pregledima vodi se u obliku uredske knjige veličine formata A4, prema obrascu propisanom u Dodatku 4. koji je tiskan uz ovaj Pravilnik i čini njegov sastavni dio.

(2) Na naslovnoj stranici očevidnika o stručnim pregledima otiskan je grb Republike Hrvatske, ispod kojeg je otiskan naslov: »REPUBLIKA HRVATSKA / HRVATSKA AGENCIJA ZA POŠTU I ELEKTRONIČKE KOMUNIKACIJE / Očevidnik o izvršenim stručnim pregledima poštanskog nadzornika / za razdoblje \_\_\_\_\_\_\_\_\_\_\_\_ / Poštanski nadzornik \_\_\_\_\_\_\_\_\_\_\_\_\_\_\_\_\_\_\_\_«.

(3) Ostale stranice očevidnika o stručnim pregledima u zaglavlju sadrže naslov: »HRVATSKA AGENCIJA ZA POŠTU I ELEKTRONIČKE KOMUNIKACIJE / Očevidnik o izvršenim stručnim pregledima poštanskog nadzornika / za razdoblje \_\_\_\_\_\_\_\_\_\_\_\_\_«, ispod kojega se upisuje ime i prezime poštanskog nadzornika, prema obrascu propisanom u Dodatku 4. Sve stranice očevidnika moraju biti označene rednim brojevima.

(4) U tablični dio očevidnika o stručnim pregledima upisuju se sljedeći podaci:

1. redni broj,

2. klasifikacijska oznaka i urudžbeni broj,

3. naziv i sjedište, odnosno ime i prezime i adresa nadzirane osobe,

4. nadnevak stručnog nadzora,

5. predmet stručnog pregleda,

6. rješenje poštanskog nadzornika,

7. kontrola izvršenja rješenja,

8. upravna mjera,

9. upravni spor,

10. prekršajni nalog, prijedlog za podnošenje optužnog prijedloga i/ili prijava nadležnom državnom tijelu,

11. pisano izvješće poštanskom inspektoru i druge napomene.

(5) Podaci iz stavka 4. ovoga članka temelje se na podacima iz zapisnika o izvršenom stručnom pregledu, utvrđenom činjeničnom stanju i poduzetim ili naređenim mjerama i radnjama.

(6) Očevidnik o stručnim pregledima vodi se posebno za svaku kalendarsku godinu, s točnim podacima koji moraju biti uredno upisani neizbrisivim otiskom, na način da u svakom trenutku daju potpuni uvid u broj i predmet izvršenih stručnih pregleda te u poduzete ili naređene mjere i radnje poštanskog nadzornika.

(7) Očevidnik o stručnim pregledima mora se zaštititi od neovlaštenog pristupa, gubitka, uništenja ili oštećenja.

Vođenje očevidnika na računalu

Članak 18.

(1) Očevidnici o inspekcijskim pregledima i očevidnici o stručnim pregledima mogu se voditi na računalu, i to u obliku baze podataka ili na drugi prikladan način.

(2) Podaci u očevidnicima iz stavka 1. ovoga članka, koji su uneseni u računalo, moraju omogućiti naknadni prikaz, pretraživanje i ispis očevidnika u obliku i sadržaju propisanom odredbama ovoga Pravilnika. Podaci moraju biti zaštićeni od neovlaštenog pristupa, upisivanja, mijenjanja ili brisanja.

(3) Svi računalni podaci iz stavka 2. ovoga članka moraju imati izrađenu svoju sigurnosnu kopiju, koja se obnavlja najmanje jedanput mjesečno te pohranjuje na sigurnom mjestu, izvan prostorije u kojoj se nalazi računalo s izvornim računalnim podacima.

(4) Očevidnike iz stavka 1. ovoga članka, koji se vode isključivo na računalu, poštanski inspektori i poštanski nadzornici moraju ispisati najkasnije do 31. siječnja svake godine za prethodnu kalendarsku godinu, a ispisani primjerak očevidnika obvezni su uvezati i pohraniti.

Obveza poštanskog nadzornika

Članak 19.

Poštanski nadzornik obvezan je očevidnik o stručnim pregledima, koji vodi u skladu s odredbama ovoga Pravilnika, bez odgode predočiti, odnosno dostaviti na uvid poštanskom inspektoru, na njegov zahtjev.

Zamjena službenih iskaznica i značaka

Članak 20.

(1) Službene iskaznice i značke poštanskog inspektora i nadzornika Vijeća za poštanske usluge, koje su izdane prema Pravilniku o sadržaju i obliku iskaznice i značke poštanskog inspektora i nadzornika Vijeća, te o sadržaju i načinu vođenja očevidnika o obavljenom inspekcijskom nadzoru poštanskog inspektora (»Narodne novine«, broj 117/05. i 122/05.), zamijenit će se službenim iskaznicama i značkama propisanima ovim Pravilnikom u roku od 90 dana od dana stupanja na snagu ovoga Pravilnika.

(2) Do izdavanja službenih iskaznica i značaka propisanih ovim Pravilnikom, poštanski inspektori i poštanski nadzornici mogu upotrebljavati ranije izdane službene iskaznice i značke iz stavka 1. ovoga članka, u svrhu obavljanja poslova inspekcijskog i stručnog nadzora.

Propis koji prestaje važiti

Članak 21.

Danom stupanja na snagu ovoga Pravilnika prestaje važiti Pravilnik o sadržaju i obliku iskaznice i značke poštanskog inspektora i nadzornika Vijeća, te o sadržaju i načinu vođenja očevidnika o obavljenom inspekcijskom nadzoru poštanskog inspektora (»Narodne novine«, broj 117/05. i 122/05.).

Stupanje na snagu Pravilnika

Članak 22.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/09-02/73

Urbroj: 530-10-09-1

Zagreb, 21. listopada 2009.

Ministar
Božidar Kalmeta, dipl. ing., v. r.

Dodatak 1.a

Službena iskaznica poštanskog inspektora

Prednja strana

![](dodatni/404565.jpeg)

Poleđina

![](dodatni/404566.jpeg)

Dodatak 1.b

Službena značka poštanskog inspektora

![](dodatni/404567.jpeg)

Dodatak 2.a

Službena iskaznica poštanskog nadzornika

Prednja strana

![](dodatni/404568.jpeg)

Poleđina

![](dodatni/404569.jpeg)

Dodatak 2.b

Službena značka poštanskog nadzornika

![](dodatni/404570.jpeg)

Dodatak 3.

MINISTARSTVO MORA, PROMETA I INFRASTRUKTURE

Očevidnik o izvršenim inspekcijskim pregledima poštanskog inspektora
za razdoblje \_\_\_\_\_\_\_\_\_\_\_\_\_\_\_\_

Ime i prezime: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(poštanskog inspektora)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| R. br. | Klasa i urbroj | Naziv i sjedište, odnosno ime i prezime i adresa nadzirane osobe | Nadnevak inspekcijskog nadzora | Predmet inspekcijskog pregleda | Rješenje poštanskog inspektora | Kontrola izvršenja rješenja | Upravna mjera | Upravni spor | Prekršajni nalog, prijedlog za podnošenje optužnog prijedloga i/ili prijava nadležnom državnom tijelu | Sudjelovanje poštanskog nadzornika i druge napomene |
| 1 | 2 | 3 | 4 | 5 | 6 | 7 | 8 | 9 | 10 | 11 |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |

Dodatak 4.

HRVATSKA AGENCIJA ZA POŠTU I ELEKTRONIČKE KOMUNIKACIJE

Očevidnik o izvršenim stručnim pregledima poštanskog nadzornika
za razdoblje \_\_\_\_\_\_\_\_\_\_\_\_\_\_\_\_

Ime i prezime: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(poštanskog nadzornika)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| R.  br. | Klasa i urbroj | Naziv i sjedište, odnosno ime i prezime i adresa nadzirane osobe | Nadnevak stručnog nadzora | Predmet  stručnog pregleda | Rješenje poštanskog nadzornika | Kontrola izvršenja rješenja | Upravna mjera | Upravni spor | Prekršajni nalog, prijedlog za podnošenje optužnog prijedloga i/ili prijava nadležnom državnom tijelu | Pisano izvješće poštanskom inspektoru i druge napomene |
| 1 | 2 | 3 | 4 | 5 | 6 | 7 | 8 | 9 | 10 | 11 |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |

Pravilnik, NN 131/2009-3214